Kuldegrader og snø i sentrale Europa – ekstremregn i Spania
Så langt sør som på Frankrikes riviera har det falt snø – og Nice hadde natt til torsdag minimumstemperatur så vidt over null: + 0,3 C. Her kan du sjekke været! Også nabobyen Cannes var unormalt kald i natt – med minimum på +0,6. Det samme hadde Italias hovedstad Roma, hvor skuelystne denne uken kunne la seg fotografere ved den berømte Trevi-fontenen midt i sentrum, – til dels is- og snødekket. Det er også rapportert snøfall på øyer i Middelhavet, som Korsika og Capri. Her er noen natt-minimum fra større byer i Europa: Wien: - 12,4 C Warszawa: - 14,7 C London: – 5,0 C Paris (Orly): -4,8 C Berlin – 12,4 C København -7,7 C– Dessuten ser vi rundt ti minus i Bulgaria og Romania, langs kysten til Svartehavet. Men disse stedene er ikke så uvant med kulde, sier meteorolog Olav Krogsæter i StormGeo til VG. I Sør-Norge vil den strenge kulden holde seg minst en dag til: – Fredag kan bli like kald som torsdag. Men fra lørdag av vil kulden dempe seg, og i løpet av neste uke vil situasjonen være mer moderat kulde. Det vil si – vi får fortsatt kuldegrader, men ikke så veldig kaldt. Derimot er det ventet snøfall over Øst- og Sørlandet, og muligens Vestlandet også i neste uke.Den strenge kulden i Europa skyldes et kraftig høytrykk som ligger med senter over Skandinavia, og dette høytrykket presser nå store våte lavtrykk inn i en sørlig bane – det vil si inn mot Middelhavet. – Et stort lavtrykk ventes fredag inn mot Portugal og Spania og Marokko, og det er ventet svært intens nedbør. I Marokko er det ventet 130 mm regn på 24 timer, i Malaga 100 mm. Dette gir sannsynligvis flom noen steder. I tillegg vil den samme lavtrykksfronten gi en skikkelig regnværsdag på Kanariøyene fredag – anslagsvis 30 – 40 mm. – Et annet lavtrykk vil gi enda mer nedbør lenger øst – i Adriaterhavet. Her kan landene Bosnia, Montenegro og Kroatia få 140 – 150 mm regn fredag, sier Krogsæter.
Sibirkulden – the beast from the east – fortsetter å herje store deler av Europa – og bare den siste uken har minst ti omkommet i kuldebølgen.